text: Thyge Nielsen færdig i byrådet: Det var et elendigt valg
  22 november 2017 kl. 14.42
  Efter 12 år i Varde byråd er Thyge Nielsen færdig. Han ryger ud og stiller ikke op igen. 
  Dagen derpå står Thyge Nielsen (V) tilbage med et skuffende resultat.
  Thyge Nielsen, Venstre, Varde: "Det har været et elendigt valg for mig til byrådet. Jeg har simpelthen ikke leveret varen."
  - Det har været et elendigt valg for mig til byrådet. Jeg har simpelthen ikke leveret varen, siger Thyge Nielsen (V), til TV SYD.
  Thyge Nielsen skyder ikke skylden på nogen andre end sig selv. Han tager hele skraldet og respekterer vælgernes dom.
  - Den står ikke til appel, siger han.
  Resultatet fra Regionsvalget er ikke gjort op endnu, men Thyge Nielsen tvivler på, at det kommer til at gå ham godt her. Han regner med, at resultatet fra Kommunalvalget vil smitte af på Regionsvalget. Om han stiller op til Regionsrådet om fire år er han ikke helt sikker på endnu.
  - Jeg kender jo ikke resultatet endnu, men jeg vil hverken sige dyt eller båt, siger Thyge Nielsen. 
  64-årige Thyge Nielsen (V) har siden 2005 været byrådsmedlem i Varde Kommune, hvor han har været formand for Social- og Sundhedsudvalget. Oprindeligt er Thyge Nielsen uddannet landmand og har fra 1988 til 2011 drevet landbrug.
  Udover at være byrådsmedlem har Nielsen siden 2005 været regionsrådsmedlem i Region Syddanmark, hvor han er formand for Præhospitaludvalget. Han har tidligere været amtsrådsmedlem i Ribe Amt i perioden 1997-2005. Til valget i 2017 genopstillede han til både byrådet og regionsrådet.
  
  